Document ID: 32005D0366

KOMISJONI OTSUS,
4. märts 2005,
millega rakendatakse nõukogu direktiivi 95/64/EÜ kaupade ja reisijate merevedu käsitlevate statistiliste aruannete kohta ja muudetakse selle lisasid
(teatavaks tehtud numbri K(2005) 463 all)
(EMPs kohaldatav tekst)
(2005/366/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 8. detsembri 1995. aasta direktiivi 95/64/EÜ kaupade ja reisijate merevedu käsitlevate statistiliste aruannete kohta, (1) eriti selle artikli 4 lõiget 1 ja artiklit 12,
ning arvestades järgmist:
(1)
Ristlusreisijate kohta kogutavate andmete eristamiseks on vaja täiendavaid statistilisi muutujaid, mõisteid ja struktuuri.
(2)
Lastiliikide liigitust on vaja muuta, et tagada asjakohase statistika selge määratlemine.
(3)
Rannikualade nomenklatuuri ja laevade riikkondsuse nomenklatuuri on vaja kohandada tehnilise arenguga.
(4)
Vastavalt direktiivi 95/64/EÜ artikli 12 esimesele taandele võib komisjon kohandada kõnealuse direktiivi lisade sisu. Seetõttu tuleb direktiivi 95/64/EÜ vastavalt muuta.
(5)
Vastavalt direktiivi 95/64/EÜ artiklile 4 võib komisjon koostada kodeeritud ning riigiti ja rannikualade järgi liigitatud sadamate loetelu ning seda ajakohastada.
(6)
Komisjoni 13. mai 1998. aasta otsuses 98/385/EÜ kaupade ja reisijate mereveo statistilisi aruandeid käsitleva nõukogu direktiivi 95/64/EÜ rakenduseeskirjade kohta (2) on sätestatud sadamate loetelu.
(7)
Sadamate loetelu on vaja ajakohastada. Seetõttu tuleb komisjoni otsust 98/385/EÜ vastavalt muuta.
(8)
Komisjoni 28. aprilli 2000. aasta otsusega 2000/363/EÜ kaupade ja reisijate mereveo statistilisi aruandeid käsitleva nõukogu direktiivi 95/64/EÜ rakenduseeskirjade kohta (3) muudeti direktiivi 95/64/EÜ II, IV, V ja VIII lisa ning otsuse 98/385/EÜ II lisas esitatud sadamate loetelu. Otsuse 2000/363/EÜ võib seega kehtetuks tunnistada.
(9)
Käesoleva otsusega ette nähtud meetmed on kooskõlas nõukogu 19. juuni 1989. aasta otsusega 89/382/EMÜ, Euratom (millega luuakse Euroopa ühenduste statistikaprogrammi komitee) (4) loodud statistikaprogrammi komitee otsusega,
ON VASTU VÕTNUD KÄESOLEVA OTSUSE:
Artikkel 1
Direktiivi 95/64/EÜ I, II, IV, V, VI ja VIII lisa asendatakse käesoleva otsuse I, II, III, IV, V ja VI lisaga.
Artikkel 2
Otsuse 98/385/EÜ II lisas esitatud sadamate loetelu asendatakse kodeeritud ning riigiti ja rannikualade järgi liigitatud sadamate ajakohastatud loeteluga vastavalt käesoleva otsuse VII lisale.
Artikkel 3
Otsus 2000/363/EÜ tunnistatakse kehtetuks.
Viiteid kehtetuks tunnistatud otsusele käsitatakse viidetena käesolevale otsusele.
Artikkel 4
Käesolev otsus on adresseeritud liikmesriikidele.
Käesolevat otsust kohaldatakse võrdlusaastast 2004, kaasa arvatud 2004. aasta andmete suhtes.
Brüssel, 4. märts 2005

Labels: 8
19